Donald John Trump (alizaliwa 14 Juni 1946) ni mfanyabiashara wa Marekani ambaye kuanzia tarehe 20 Januari 2017 hadi 20 Januari 2021 alikuwa rais wa 45 wa Marekani baada ya kushinda uchaguzi mkuu wa tarehe 8 Novemba 2016 na kushindwa katika ule wa Novemba 2020. Donald Trump ni mtoto wa pili kati ya watoto watano wa mfanyabiashara Fred Trump, tajiri wa mali nyingi isiyohamishika, na Mary. New York Times ilihitimisha kwamba Donald "alikuwa milionea akiwa na umri wa miaka 8," na kwamba alikuwa amepokea sawa na dola milioni 413 kutoka enzi ya biashara ya baba yake. Kulingana na gazeti la Times, Fred Trump alikopesha angalau dola milioni 60 kwa mtoto wake, ambaye kwa kiasi kikubwa alishindwa kumlipa. Aliwahi kuwa na wake wawili, lakini sasa bibi yake ni Melania Knauss. Trump alisoma Chuo Kikuu cha Fordhan kwa miaka miwili kuanzia Agosti 1964 na kuhamia shule ya biashara katika Chuo Kikuu cha Pennsylvania ambacho hutoa mafunzo kuhusu usimamizi wa ujenzi. Alichukua jukumu la biashara ya mali isiyohamishika ya familia yake mnamo 1971, akaiita jina la Shirika la Trump, akapanua shughuli zake kutoka Queens na Brooklyn hadi Manhattan.